**Obraćanje predsjednice Skupštine Glavnog grada**

**dr Jelene Borovinić Bojović dobitnicima Studentske nagrade**

**Podgorica, 19. decembar, 2023.**

Uvaženi studenti,

Dragi roditelji,

Poštovani predsjedniče države,

Uvažena gradonačelnice,

Zaista mi je veliko zadovoljstvo što sam danas u prilici da pozdravim i izrazim poštovanje prema najboljim studentima Podgorice u ovoj godini. Nagrade koje ćemo vam uručiti priznanje su ne samo za vašu izvrsnost, već i za vaš trud. Upravo znajući da do rezultata koje ste postigli ne biste mogli da dođete bez velikih napora i odricanja, kako vas, tako i vaših roditelja, od srca čestitam svakom od vas pojedinačno.

Sigurna sam da ste tokom godina školovanja bili u prilici da od ponekog  čujete i opore riječi da se uzalud trudite i da škola nije važna za uspjeh u životu. Čestitam vam što ste bili mudri i što im niste povjerovali. Svaki čovjekov trud se isplati, a naročito trud da ulaže u sebe i svoje obrazovanje. Prije ili kasnije u vašem životu na djelu će vam se dokazati istinitost stare mudrosti koja kaže da je znanje moć. Uvjerićete se da će vam ono omogućiti da budete kreator i upravljač svog života, a ne lutka sudbine.

Dragi studenti, gledajući sada u vas, gledam u budućnost ovoga grada i ove države, i jasno mi je da će - uprkos svemu što opterećuje naše društvo, pa i cjelokupnu današnju civilizaciju - ta budućnost biti svijetla. Nemam sumnje da su među vama budući lideri Podgorice i Crne Gore. Vjerujem i nadam se da ću bar sa nekim od vas imati prilike da i lično sarađujem u vremenu pred nama.

Vi ste svojim uspjehom sasvim sigurno izborili za sebe mogućnost da birate svoje mjesto pod suncem za život i rad. Nadam se da će vaš izbor biti Crna Gora. "Od svoje majke ko će naći bolju?! / A majka vaša zemlja vam je ova", čuveni su stihovi Alekse Šantića, praćeni isto tako čuvenom porukom, koju i ja vama danas upućujem: "Ostajte ovdje!"

Želim vam svaku sreću!